[[1]](#footnote-1) Informatīvais ziņojums “Latvijas valdības komentāri par Vispārējās konvencijas par nacionālo minoritāšu aizsardzību Konsultatīvās komitejas trešo viedokli par Latviju”

2005. gada 26. maijā Saeima ratificēja Eiropas Padomes Vispārējo konvenciju par nacionālo minoritāšu aizsardzību (turpmāk – Konvencija), kas nosaka, ka valstij ir jārada atbilstoši apstākļi, kas ļautu izpaust, saglabāt un attīstīt katras nacionālās minoritātes personas etniskā, kultūras, lingvistiskā un reliģiskā identitāte.

Konvencijas īstenošanu dalībvalstīs izvērtē Konsultatīvā komiteja, ko veido 18 neatkarīgi eksperti. Uzraudzības mehānisms tiek īstenots piecu gadu ciklā. Konsultatīvā komiteja izstrādā viedokli par Konvencijas īstenošanu konkrētajā valstī, ietverot analīzi par valsts normatīvajiem aktiem, kas skar mazākumtautību jautājumus, kā arī par to, kā praksē tiek nodrošinātas mazākumtautību tiesības. Minētais viedoklis tiek sagatavots, ņemot vērā valsts iesniegto nacionālo ziņojumu un, Konsultatīvās komitejas vizītes laikā, valdības, parlamenta un mazākumtautību pārstāvju, nevalstisko organizāciju un cilvēktiesību institūciju sniegto informāciju.

Latvija savu trešo nacionālo ziņojumu par Konvencijas izpildi iesniedza 2016. gada 6. decembrī. 2017. gada 20. – 24. novembrī Konsultatīvās komitejas delegācija ieradās vizītē Latvijā un tikās ar valsts un pašvaldību iestāžu pārstāvjiem, Saeimas deputātiem un nevalstiskajām organizācijām. 2018. gada 23. februārī Konsultatīvā komiteja pieņēma trešo viedokli par Konvencijas īstenošanu Latvijā, kas ietver vairākas rekomendācijas par nacionālo minoritāšu tiesību īstenošanu un normatīvo aktu pilnveidošanu. Latvijai šis viedoklis tika iesniegts 2018. gada 23. maijā. Saskaņā ar procedūru Latvijas valdības komentāri par Konsultatīvās komitejas viedokli jāiesniedz četru mēnešu laikā, tas ir, līdz 2018. gada 24. septembrim. Līdz 2018. gada 24. septembrim Konsultatīvās komitejas viedoklim un Latvijas valdības komentāriem ir noteikts ierobežotas pieejamības statuss.

Pēc Konsultatīvās komitejas viedokļa un Latvijas valdības komentāru publicēšanas Eiropas Padomes Ministru komiteja pieņems rezolūciju ar secinājumiem un rekomendācijām par Konvencijas īstenošanu Latvijā.

Komentārus par Konsultatīvās komitejas viedokli ir sniegušas nozaru ministrijas, Ģenerālprokuratūra, Nacionālā elektronisko plašsaziņas līdzekļu padome, Sabiedrības integrācijas fonds un Tiesībsarga birojs.

Kopā ar šo informatīvo ziņojumu Ministru kabinetā tiek iesniegti Latvijas valdības komentāri par Vispārējās konvencijas par nacionālo minoritāšu aizsardzību Konsultatīvās komitejas trešo viedokli par Latviju un Konsultatīvās komitejas viedokļa tulkojums latviešu valodā. Pēc informatīvā ziņojuma izskatīšanas Ministru kabinetā ārlietu ministrs nodrošinās Latvijas valdības komentāru tulkošanu angļu valodā un nosūtīšanu Eiropas Padomes sekretariātam.

Pielikumā:

1. Informatīvā ziņojuma pielikums Nr. 1 – Konsultatīvās komitejas viedokļa tulkojums latviešu valodā uz 52 lappusēm (AMzino\_12092018\_FCNM\_p1);
2. Informatīvā ziņojuma pielikums Nr. 2 – Latvijas valdības komentāri par Vispārējās konvencijas par nacionālo minoritāšu aizsardzību Konsultatīvās komitejas trešo viedokli par Latviju uz 26 lappusēm (AMzino\_12092018\_FCNM\_p2).

Ārlietu ministrs E.Rinkēvičs

Vīzē: valsts sekretārs A.Pelšs

E. Bračiņa, 67016337

elina.bracina@mfa.gov.lv

1. Deklasificēts saskaņā ar ĀM 15.10.2018. e-pastu (reģ. Nr.TA-1877/8048-IP) [↑](#footnote-ref-1)